Document ID: 32006D0297

KOMISJONI OTSUS,
20. aprill 2006,
millega muudetakse otsust 2006/274/EÜ, milles käsitletakse teatavaid kaitsemeetmeid seoses sigade klassikalise katkuga Saksamaal
(teatavaks tehtud numbri K(2006) 1652 all)
(EMPs kohaldatav tekst)
(2006/297/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. asta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,
ning arvestades järgmist:
(1)
Saksamaal on esinenud sigade klassikalise katku puhanguid.
(2)
Komisjon võttis 6. aprillil 2006. aastal vastu otsuse 2006/274/EÜ (milles käsitletakse teatavaid kaitsemeetmeid seoses sigade klassikalise katkuga Saksamaal ning millega tunnistatakse kehtetuks otsus 2006/254/EÜ), (2) et säilitada ja laiendada meetmeid, mis Saksamaa on võtnud vastavalt nõukogu 23. oktoobri 2001. aasta direktiivile 2001/89/EÜ ühenduse meetmete kohta sigade klassikalise katku tõrjeks. (3) Võttes arvesse eelkõige elussigadega kauplemisega seotud ohtu loomade tervisele, on sigade liikumine otsuse I lisas osutatud piirkondades asuvatest majanditest ja majanditesse allutatud rangematele eeskirjadele, kui sätestatud direktiivis 2001/89/EÜ.
(3)
Saksamaa on teatanud, et sigade pidamine teatavates majandites järelevalvetsoonis, kus kehtib sigade liikumise keeld, põhjustab loomade heaoluga seotud probleeme.
(4)
Seetõttu on asjakohane, et Saksamaa ametiasutused võivad lubada järelevalvetsoonis asuvast majandist sigu ära vedada tingimustel, mis on sätestatud direktiivis 2001/89/EÜ ja komisjoni 1. veebruari 2002. aasta otsuses 2002/106/EÜ, millega kiidetakse heaks diagnostika käsiraamat, milles kehtestatakse sigade katku kinnitamiseks kasutatavad diagnostika- ja proovivõtumeetodid ning kriteeriumid laborikatsete tulemuste hindamiseks. (4)
(5)
Otsust 2006/274/EÜ tuleks vastavalt muuta.
(6)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2006/274/EÜ muudetakse järgmiselt:
Artiklile 2 lisatakse järgmine kolmas lõik:
“3. Erandina lõike 1 punktist a võivad pädevad asutused lubada sigade transportimist järelevalvetsoonis asuvast majandist otse samas järelevalvetsoonis asuvasse selleks ettenähtud majandisse, kus ei ole sigu, tingimusel, et:
-
see liikumine toimub direktiivi 2001/89/EÜ artikli 11 lõike 1 punktis f ja lõikes 2 sätestatud tingimustel;
-
otsuse 2002/106/EÜ lisa IV peatüki punkti D lõike 2 kohaselt läbiviidud uuringud majandis, kust sigu ära veetakse, on negatiivsete tulemustega.
Saksamaa ametiasutused märgivad üles eespool nimetatud liikumised ja teatavad nendest toiduahela ja loomatervishoiu alalises komitees viivitamata komisjonile.”
Artikkel 2
Käesolev otsus on adresseeritud liikmesriikidele.
Brüssel, 20. aprill 2006

Labels: 0
18
6